РЕГЛАМЕНТ (ЕО) № 591/2008 НА КОМИСИЯТА
от 23 юни 2008 година
за изменение на Регламент (ЕО) № 712/2007 относно откриване на постоянни тръжни процедури за препродажба на пазара на Общността на зърнени култури, държани от интервенционните агенции на държавите-членки
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1234/2007 на Съвета от 22 октомври 2007 г. за установяване на обща организация на селскостопанските пазари и относно специфични разпоредби за някои земеделски продукти („Общ регламент за ООП“) (1), и по-специално член 43 във връзка с член 4 от него,
като има предвид, че:
(1)
С Регламент (ЕО) № 712/2007 на Комисията (2) бяха открити постоянни тръжни процедури за препродажбата на пазара на Общността на зърнени култури, държани от интервенционните агенции на държавите-членки. Срокът за подаване на оферти за последния частичен търг изтича на 25 юни 2008 г.
(2)
С цел да се осигури както на животновъдите, така и на целия сектор за фураж за добитъка снабдяване на конкурентни цени в началото на 2008/2009 пазарна година, следва да продължат да се предоставят на пазара на зърнените култури интервенционните запаси, държани от интервенционната агенция на Унгария, единствената, която все още разполага със запаси, и да се определят дните и датите, на които могат да се подават оферти, в зависимост от предвидените заседания на Управителния комитет за общата организация на селскостопанските пазари.
(3)
Следователно Регламент (ЕО) № 712/2007 следва да бъде съответно изменен.
(4)
Мерките, предвидени в настоящия регламент, са в съответствие със становището на Управителния комитет за общата организация на селскостопанските пазари,
ПРИЕ НАСТОЯЩИЯ РЕГЛАМЕНТ:
Член 1
В член 3, параграф 1 от Регламент (ЕО) № 712/2007 се добавя следната алинея:
„От 1 юли 2008 г. срокът за подаване на оферти за частичните търгове изтича в 13 часа (брюкселско време) в сряда 9 юли 2008 г., 23 юли 2008 г., 6 август 2008 г., 27 август 2008 г. и 10 септември 2008 г.“
Член 2
Настоящият регламент влиза в сила на третия ден след публикуването му в Официален вестник на Европейския съюз.
Той се прилага от 1 юли 2008 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 23 юни 2008 година.